ชวนร่วมงานดนตรีในสวน "ป่าช้าวัดดอน" ตัวอย่างที่ดีในการนำพื้นที่เอกชนมาแบ่งปันกัน
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวว่า งานดนตรีในสวนที่จะจัดขึ้นที่ป่าช้าวัดดอน เขตสาทร วันอาทิตย์นี้ จัดโดยมูลนิธิอาจารย์สุกรี เจริญสุข ซึ่งตั้งใจจะไปร่วมงานแน่นอน สำหรับพื้นที่จัดงานค่อนข้างใหญ่เดินทางสะดวก ส่วนตัวไปวิ่งเป็นประจำเพราะมีลู่วิ่งในป่าช้า แม้จะเป็นพื้นที่ของเอกชนแต่ได้เปิดเป็นที่สาธารณะ  ซึ่งเป็นตัวอย่างที่ดีในการนำพื้นที่มาแชร์และแบ่งปันกัน พร้อมฝากถึงประชาชนที่สนใจไปร่วมกิจกรรมว่าไม่ต้องกังวลปัจจุบันนี้ป่าช้าวัดดอนไม่ได้น่ากลัวแล้ว มีการตกแต่งเหมือนฮ่องกง มีการประดับไฟ มีเก๋งจีน มีรูปไต่เสี่ยฮุกโจ้วประดับประดาสวยงาม และยังมีตึกอยู่โดยรอบบรรยากาศไม่น่ากลัวแล้ว ถือว่าเป็นชุมชนที่มีน้ำใจและเข้มแข็งแห่งหนึ่ง